钦定古今图书集成/明伦汇编/闺媛典/第116卷 > 巴陵女子行〈并序〉 元郝经
## 钦定古今图书集成/明伦汇编/闺媛典/第116卷 > 巴陵女子行〈并序〉 元郝经

己未秋九月，王师渡江，“大师拔都及万户解成等，自鄂渚以一军觇上流，遂围岳。岳溃，入洞庭，俘其遗民以归。节妇巴陵女韩希孟，誓不辱于兵，书诗衣帛以见意，赴江流以死。其诗悲婉激切，辞意壮烈，有古义士未到者。呜呼！宋有天下，文治三百年，其德泽庞厚，膏于肌肤，藏于骨髓，民知以义为守，不为偷生一时计，其培植也厚，故其持藉也坚。” 乃知以义为国者，人必以义归之。故希孟一女子，而义烈如是。彼振缨束发，曳裾峨冠，名曰“丈夫” ，而诵诗学道，以天下自任，一旦临死生之际，操履云为，必大有以异于希孟矣。余既高希孟之节，作《巴陵女子行》以申其志云。

“北来诸军飞渡江，突骑一夜满岳阳。楼头火起入闾
巷，曹逃偶走如牛羊。巴陵女子尚书妇，生平不识门
前路。乱兵驱出势仓皇，夫婿翁姑在何处？吞声掩泪
行且啼，啼痕沾湿越罗衣。此身忍使人再辱。”裂帛暗
写《临终诗》，上言社稷安危事，下说投江誓天志。一回
宛转一回辛，心折魂飞不成字。诗成泪尽赴江流，蛾
眉萧飒天为愁。芙蓉零乱入秋水，玉骨直葬青海头。
古来烈妇才一二，谁似巴陵更文理。名与长江万里
流，丞相魏公还不死。